**Referat fra bestyrelsesmøde nr. 2-2021, tirsdag den 22. juni 2021**

**Til stede:**

Carl-Johan Dissing (CJD)
Joachim Danckert (JD) -referent

Annette Lund Jensen (ALJ)

Nicolaj Frederiksen (NF)

Martin Nissen Nørgård (MNN)

Afbud fra: Carsten Eriksen (CE), Andreas Poulsen (AP)

**Dagsorden:**
01. opfølgning på generalforsamling
02. konstituering i bestyrelsen
03. økonomi – kontingent, kommunen, sponsorer – joller
04. mailkorrespondance
05. Surfer – stade – aktiviteter - aktører
06. SUP – stade – aktiviteter - aktører
07. Joller – stade – aktiviteter - aktører

08. Slisker – montering??

09. Oplæg til container for SUP og Surf på vinterpladsen

10. Lokalplan
11. Oprensning af bassinet - resultat
12. Vild med Vand 2021 - aktiviteter

13. Krabbeklub
14. Eventuelt
 **01. Opfølgning på generalforsamlingen**

Selv om der bl.a. på grund af corona kun var mødt meget få til generalforsamlingen, gik det OK

**02. Konstituering af bestyrelsen**

Bestyrelsen har konstitueret sig som følger:

CJD – formand

NF - næstformand

JD – kasserer

Andreas Poulsen (AP) – menigt medlem

ALJ – menigt medlem

MNN – menigt medlem

CE – menigt medlem

**03.** **økonomi – kontingent, kommunen, sponsorer – joller**

JD runddelte regnskabsstatus pr. 21.06.21. Saldoerne på GSKs bankkonti er: kr. 263.706 på driftskontoen og kr. 70.468 på opsparingskontoen.

Der er stadig mange, der mangler at betale kontingent. **JD** vil i nærmeste fremtid sende 1. rykker.

P.t. er der tre sponsorer/annoncører, der ikke har betalt for annonce i 2020.

Nyt surferudstyr: næste ansøgningsfrist til Norlys Vækstpulje er 1. oktober og til Nordea Fonden kan der søges løbende. **NF** er tovholder vedr. ansøgning om nyt surferudstyr.

**CJD** rykker Jammerbugt Kommune (Helle Harlund) for svar mht. rengøring af klubhus

**04. mailkorrespondance**

Mailkorrespondancen mellem MNN og CJD blev diskuteret.

Der er enighed om, at de medlemmer, der bruger tid og kræfter på klubaktiviteter (bestyrelsesarbejde, træner- og instruktørarbejde, introkurser etc. ) skal nurses bedre (i nogle klubber gives fx gavekort til sportsbutikker, trænere lønnes, etc.). GSK vil forsat basere sig på frivilligt og ulønnet arbejde. At GSK baserer sig på frivillig og gratis arbejdskraft rejser en række spørgsmål: hvordan booster vi frivilligheden ?, hvordan skaffes nye instruktører/trænere ?. Fx har MNN meldt ud, at han ikke vil være træner/instruktør for SUP’ere næste år. Selv om GSK ikke betaler for arbejde, der udføres i GSK-regi, var der enighed om, at GSK kan dække de direkte omkostninger, der er forbundet med det frivillige arbejde, fx at klubben vil dække udgifter til benzin/diesel, når der skal køres i forbindelse med det frivillige arbejde.

For at nurse den frivillige arbejdskraft, vil klubben arrangere en middag for de frivillige fredag den 15. oktober. Hvordan dette arrangement skal løber af stablen aftales på næste bestyrelsesmøde.

**05. Surfer – stade – aktiviteter - aktører**

Der er p.t. så mange, der surfer, at det begynder at knibe med udstyr. P.gr. af de mange surfere overvejer NF at dele træningen op i to hold.

Træningen om onsdagen forsætter også i sommerferien. Der er ikke planlagt ekstra aktiviteter i sommerferien.

Ansøgning om opgradering af surferudstyr incl. containere på vinterpladsen: **NF** tovholder

**06. SUP – stade – aktiviteter - aktører**

Der er ikke SUP-træning i uge 29, 30 og 31

MNN vil ikke stå for træning – introkurser i 2021. Der skal findes frivillige til at påtage sig intro- træneraktiviteterne

SUP’ere, der er frigivet, kan låne et SUP-board til fx en tur på åen (et SUP-board kan kun lånes en dag ad gange og ikke fx tages med på ferie).

Det er kun frigivne, der må bruge klubbens udstyr; fx må man ikke tage et barn (der ikke er frigivet) med ud på en SUP-tur.

**07. Joller – stade – aktiviteter - aktører**

Jollesejlerne har været på tur til Nibe til Fjordcup den 12. juni. Desværre var vejret så dårligt, at al sejlads blev aflyst. Til gengæld fik de unge mulighed for at stifte bekendtskab med e-sejlads; en aktivitet GSK skal have set nærmere på som en mulighed når vejret er dårligt og/eller som en vinteraktivitet.

Desværre blev der mistet en FEVA mast på vejen hjem fra Nibe. Der vil blive taget initiativ (Thomas Kranker tovholder) til at se om masten via hjælp fra dykkere kan findes.

Sidste træning er onsdag den 23. juni; der sluttes af med en gang pølser på terrassen. **JD** køber ind (også til surferne)

**08. Slisker – montering??**

NF har fundet to surfere, der vil hjælpe med monteringen. **NF og CJD** forsøger at finde en dato i for udlægning i uge 27

**09. Oplæg til container for SUP og Surf på vinterpladsen**

NF havde udarbejdet et oplæg til surferområde på den østlige trekant af vinteropbevaringspladsen. I stedet for den østlige trekant, blev det besluttet at **NF** lave et oplæg til surferområde (med 2 containere + ny sliske) i den sydligste trekant ud mod vinterbadenes bro. Der er nok plads på vinterpladsen til, at de både, der har vinterplads her kan flyttes til en anden plads på vinterpladsen. På trekanten skal der såes græs, og der skal også gøres plads til SUP-traileren. **NF** er tovholder og laver et oplæg, som skal sendes til Jammerbugt Kommune, så oplægget kan komme med i kommunens forslag til lokalplan for havneområdet.

**10. Lokalplan**

Intet nyt; Kommunens planlægningsafdelingen har travlt med vindmølleplaner, Rødhussommmerhusområde etc.; så der sker formentlig ikke noget på denne side af sommerferien.

**11. Oprensning af bassinet – resultat**

Der er ikke blevet renset op i havnebassinet ind mod den nye nordlige spunsvæg. CJD har målt vanddybde og gjort kommunen opmærksom på den manglen oprensning. Svaret fra Jammerbugt Kommune er ret intetsigende; og der vil formentlig ikke ske en oprensning.

**12. Vild med Vand 2021 – aktiviteter**

GSK vil ikke arrangere en Vild med Vand dag i 2021. **NF** vil lægge de forskellige klubaktiviteter (træningsaftener, krabbeklubaktiviteter etc.) i ind Vild med Vand kalenderen.

**13. Krabbeklub**

Krabbeklubben er en stor succes; har bl.a. gjort at der er kommet mange nye mennesker på havnen. GSK vil se på, om ”medlemmerne” af krabbeklubben kan indmeldes som medlemmer af GSK, når vi skal rapportere medlemstal til Jammerbugt Kommune (Medlemmerne af krabbeklubben skal ikke være medlemmer af Dansk Sejlunion).

14. **Eventuelt**

Der vil blive søgt arrangeret en arbejdsaften i slut august; evt. slutte af med en gang pølser + øl/sodavand.

**CJD** vil få tilbud på, hvad det vil koste at få lagt fliser vest for masteskuret.

Der mangler stadig bolte på mange af Y-broerne

Afriggerfest planlægges afholdt den 23. oktober

Sankt Hans bål: LL Transport kommer med to læs bålbrænde – OBS uden beregning.

 **Næste bestyrelsesmøde: 10. august kl. 18.30**